Stato de Palestina

Le Stato de Palestina es un possibile stato arabe futur in le Medie Oriente, hodie partialmente recognoscite a causa del territorios contendite con le Stato de Israel. Ante 1947, on utilisava le nomine Palestina pro tote le region historic de Israel, parte de Syria e Jordania, e mesmo le peninsula del Sinai.

Multe statos e organisationes international recognosce ja le Stato de Palestina como un pais independente de jure in le frontieras que existeva ante 1967. Secundo iste definition, Palestina include le Banda de Gaza, Cisjordania (con Jerusalem del Est) e alsi le refugiatos palestin de multe paises.

De facto, le independentia de Palestina non es vermente realisate. Un Autoritate National Palestin existe, ma su poter es circumscripte per le occupation de large areas de Cisjordania per le Fortias de Defensa de Israel e per le controlo israeli del frontieras del Banda de Gaza. Duo fractiones antagonistic controla le duo partes del pais: Hamas in le Banda de Gaza e Fatah in Cisjordania.

Israel considera como definitive su annexion de Jerusalem Est. Multe colonos israeli habita in Cisjordania (que illes nomina Districto de Judea e Samaria) con le protection del Fortias de Defensa de Israel.

Le 7 de octobre 2023, millenas de militianos armate per Hamas e de habitantes del Banda de Gaza invade Israel in le operation «Inundation de Al-Aqsa», attaccante postos militar, communitates civil, e un festival musical juvenil vicin al frontiera. In le attaccos, post supernominate Pogrom del 7/10 o Sabbath Nigre, le invasores gazan occide uno a uno plus de 1'400 personas, vulnera 3'400, e rape 250 in hostage. Iste evento da initio al Guerra Arabo-israeli de 2023, que vide opposte de un parte Israel e su alliatos, e del alie Hamas e Fratres Musulman (Gaza), Hizbullah (Libano e Syria), Huthi (Yemen), e varie alie procuras del Republica Islamic de Iran (Persia).

Notas

Vide etiam
Palestina (region historic)
Israel
Jordania
Hamas